b'\n_START_ARTICLE_\nDr\xc4\x83goie\xc8\x99ti, Suceava\n_START_SECTION_\nIstoric\n_START_PARAGRAPH_\nDenumirea satului Dr\xc4\x83goie\xc8\x99ti provine de la numele lui Dr\xc4\x83goi cel B\xc4\x83tr\xc3\xa2n, de\xc8\x99i unele surse afirm\xc4\x83 c\xc4\x83 s-ar trage de la numele lui Dr\xc4\x83goi Viteazul, amintit \xc3\xaentr-un document din 6 mai 1389 din timpul domniei lui Petru al II-lea Mu\xc8\x99at (1375-1391) ca \xe2\x80\x9eDraguy Marscalus\xe2\x80\x9d, vornic de Tulova, dar care \xc3\xae\xc8\x99i avea cur\xc8\x9bile la Dr\xc4\x83goie\xc8\x99ti._NEWLINE_Din cauza faptului c\xc4\x83 uricele lui Dr\xc4\x83goi Viteazul pentru satele Dr\xc4\x83goie\xc8\x99ti, Luc\xc4\x83ce\xc8\x99ti, Bote\xc8\x99ti \xc8\x99i C\xc4\x83c\xc4\x83ceani se pierduser\xc4\x83, domnitorul \xc8\x98tefan cel Mare (1457-1504) a emis la 3 decembrie 1462 un uric prin care \xc3\xaent\xc4\x83rea aceste mo\xc8\x99ii lui La\xc8\x9bco, ginerele lui Roma\xc8\x99co \xc8\x99i nepotul lui Dr\xc4\x83goi Viteazul. Acel act este considerat a fi prima atestare documentar\xc4\x83 a satului Dr\xc4\x83goie\xc8\x99ti. Mo\xc8\x99ia a trecut apoi la sora lui La\xc8\x9bco, Vasutca, jup\xc3\xa2neasa lui Stanciul aurarul, fiind \xc3\xaent\xc4\x83rit\xc4\x83 printr-un uric la 24 septembrie 1498._NEWLINE_Cele patru sate men\xc8\x9bionate mai sus (Dr\xc4\x83goie\xc8\x99ti, Luc\xc4\x83ce\xc8\x99ti, Bote\xc8\x99ti \xc8\x99i C\xc4\x83c\xc4\x83ceani) au fost d\xc4\x83ruite la 5 aprilie 1558 M\xc4\x83n\xc4\x83stirii Vorone\xc8\x9b de c\xc4\x83tre monahul Teodosie \xc8\x99i sora lui, Odochi\xc8\x9ba, copiii lui Dr\xc4\x83goi, feciorul Vasutc\xc4\x83i \xc8\x99i al lui Stanciu aurarul._NEWLINE_\xc3\x8en a doua jum\xc4\x83tate a secolului al XVIII-lea s-au stabilit la Dr\xc4\x83goie\xc8\x99ti mai multe familii de emigran\xc8\x9bi ardeleni (10 familii s-au stabilit \xc3\xaen perioada 1756-1773, apoi alte 10 familii \xc3\xaen 1778). \xc3\x8en anul 1774, satul Dr\xc4\x83goie\xc8\x99ti avea 47 de familii de \xc8\x9b\xc4\x83rani.\n_START_SECTION_\nRecens\xc4\x83m\xc3\xa2ntul din 1930\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 1930, popula\xc8\x9bia comunei Dr\xc4\x83goie\xc8\x99ti se ridica la 2429 locuitori. Majoritatea locuitorilor erau rom\xc3\xa2ni (96,7%), cu o minoritate de germani (2,0%) \xc8\x99i una de evrei (1,02%). Alte persoane s-au declarat: maghiari (6 persoane), cehi\\slovaci (1 persoan\xc4\x83). Din punct de vedere confesional, majoritatea locuitorilor erau ortodoc\xc8\x99i (96,55%), dar existau \xc8\x99i romano-catolici (1,11%), mozaici (1,02%) \xc8\x99i evanghelici\\luterani (1,2%) . Alte persoane au declarat: greco-catolici (1 persoan\xc4\x83).'